A Tanács irányelve

(1985. június 12.)

a 80/215/EGK irányelvnek az afrikai sertéspestisre vonatkozó egyes intézkedések tekintetében történő módosításáról

(85/321/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. és 100. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a legutóbb a 81/476/EGK irányelvvel [4] módosított 80/215/EGK irányelv [5] megállapítja a Közösségen belüli kereskedelemre szánt húsipari termékek által teljesítendő állat-egészségügyi követelményeket;

mivel az afrikai sertéspestis fertőzésveszélyt jelent a tagállamok sertésállományaira, jóllehet csak kivételesen fordul elő a Közösség területének egyes részeiben; mivel ennek következtében meg kell határozni a betegséget okozó vírus elpusztítására irányuló kezelés nélküli sertéshústermékeknek a Közösségen belüli kereskedelmére alkalmazandó védőintézkedéseket megállapító szabályokat,

ELFOGADTA EZT AZ IRÁNYELVET:

1. cikk

A 80/215/EGK irányelv a következőképpen módosul:

1. A 7. cikk (1) bekezdése a következő albekezdéssel egészül ki:

"Ha azonban a szóban forgó betegség az afrikai sertéspestis, a 7a. cikket kell alkalmazni."

2. A következő cikkel egészül ki:

"7a. cikk

(1) Az a tagállam, amelynek területén az elmúlt 12 hónapban afrikai sertéspestist jeleztek, kizárólag a 4. cikk (1) bekezdésének a) pontjában említett kezelésen átment sertéshústermékeket viheti ki a többi tagállam területére.

A 8. cikkben megállapított eljárásnak megfelelően olyan döntést lehet hozni, hogy az érintett tagállamok egy vagy több területére nem alkalmazhatók az első albekezdés rendelkezései. Ez az eltérés nem zárja ki a 7. cikk alkalmazását, amenynyiben a fent említett területen vagy területeken egy vagy több afrikai sertéspestises eset fordul újra elő.

(2) Az afrikai sertéspestisnek olyan tagállamok területén történő kitörése esetében, ahol az elmúlt 12 hónapban nem jelezték a betegséget, a 8. cikkben megállapított eljárásnak megfelelően úgy lehet dönteni, hogy az (1) bekezdés rendelkezéseit kizárólag az érintett területre kell alkalmazni. E döntésig, és a 7. cikk sérelme nélkül, az érintett tagállamok biztosítják a sertéshústermékeknek a többi tagállamba történő kivitelének azonnali betiltását azokról a területekről, ahol a járványos állatbetegség előfordulását jelezték. A terület meghatározásában a 7b. cikk (2) bekezdésében megállapított kritériumokat veszik figyelembe.

A tagállam nagyobb részéhez földrajzilag nem kapcsolódó területeken jelzett egy vagy több afrikai sertéspestis eset nem akadályozza meg az első albekezdés alkalmazását.

Az első albekezdés alkalmazásának előfeltételeit a következő feltételek teljesítése esetében is teljesítettnek kell tekinteni:

i. az első albekezdésben említett afrikaisertéspestis-kitörést vagy -kitöréseket a lehető legrövidebb időn belül felszámolták;

ii. az első albekezdésben előírt döntés újabb kérelmezésének tárgyát képező új kitörés járványtanilag nem függ össze az i. pontban említett kitöréssel vagy kitörésekkel.

(3) A (2) bekezdés értelmében alkalmazott intézkedések feloldására vonatkozó döntéseket a 8. cikkben megállapított eljárásnak megfelelően hozzák meg."

3. A következő cikkel egészül ki:

"7b. cikk

(1) A 7a. cikk (1) bekezdésében említett területek meghatározásában különösen a következőket veszik figyelembe:

- az afrikai sertéspestis elleni védekezésben és a felszámolásában alkalmazott módszerek,

- a betegség hiánya legalább 12 hónapig, amit a kimutatására használt valamennyi módszer, többek között szerológiai vizsgálatok igazolnak,

- a területek nagysága, valamint azok közigazgatási és földrajzi határai,

- a sertésállományok kontaminációjának, illetve újbóli kontaminációjának megelőzésére irányuló védőintézkedések,

- a sertések mozgásának ellenőrzésére irányuló intézkedések.

(2) A 7a. cikk (2) bekezdésében említett területek meghatározásában különösen a következőket veszik figyelembe:

- a betegség leküzdésében használt módszerek, különösen a sertéseknek a fertőzött, kontaminálódott vagy kontaminációra gyanús gazdaságokból való eltávolítása,

- a területek nagysága, valamint azok közigazgatási és földrajzi határai,

- a betegség gyakorisága, valamint annak terjedésre való hajlamossága,

- a betegség terjedésének megelőzésére irányuló intézkedések,

- a sertéseknek az érintett területen belüli és kívüli mozgáskorlátozására és ellenőrzésére irányuló intézkedések;

valamint, ha bizonyos termékekre nem alkalmazzák a tiltó intézkedéseket:

- a kezelések, amelyeknek a termékeket alávetették,

- az előállítás időpontja, valamint

- az előállítás időpontjának meghatározására és szavatolására irányuló intézkedések."

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1986. január 1-jéig megfeleljenek.

Erről haladéktalanul tájékoztatják a Bizottságot.

3. cikk

Ennek az irányelvnek a tagállamok a címzettjei.

Kelt Luxembourgban, 1985. június 12-én.

a Tanács részéről

az elnök

C. Degan

[1] HL C 272., 1984.10.12., 6. o.

[2] HL C 12., 1985.1.14., 127. o.

[3] HL C 44., 1985.2.15., 4. o.

[4] HL L 186., 1981.7.8., 20. o.

[5] HL L 47., 1980.2.21., 4. o.

--------------------------------------------------